**Ådalsbruk stasjon** er en nedlagt jernbanestasjon på Rørosbanen ved Ådalsbruk i Løten kommune i Innlandet fylke. 

Stasjonen ble opprettet i 1862 som et stoppested betjent kun for reisende og gods med navnet *Løken*. Stasjonen skiftet senere i 1881 navn til *Aadalsbrug* samtidig mens den ble oppgradert til en stasjon betjent for ekspedering av tog, reisende og gods. I 1921 fikk stasjonen den nåværende navneformen. 

Ved begynnelsen av 1900-tallet var Ådalsbruk med Klevfos Cellulose- & Papirfabrikk og Aadals Brug Jernstøberi & Mekaniske Verksted det største industristedet i innlandet mellom Kristiania og Trondheim. Dette viste seg blant annet ved stor godshåndtering gjennom stasjonen og et eget sidespor på 1,5 km som ble opprettet allerede i 1895. Dette sidesporet var i utgangspunktet smalsporet, men ble ombygget til normalspor i 1919.

Sidesporet fra Ådalsbruk stasjon delte seg på veien, og den ene veien gikk til jernstøperiet (til venstre på bildet) mens den andre gikk til Klevfos (til høyre). Man kan se røyken fra Klevfos komme opp over trærne på høyre side av bildet.   
Foto: Carl Normann, 1922
Selve stasjonsbygningen ble oppført i 1915 og er blitt holdt i uendret form siden. Stasjonsområdet inneholder også et godshus fra 1921, samt en skinneleggerbolig med et uthus som stammer fra åpningen av stasjonen. Dette uthuset er for øvrig oppført etter tegninger av arkitekten Georg Andreas Bull.

Flyfoto som er tatt vestover mot Ådalsbruk stasjon i 1949. Man kan også se sidesporet fra stasjonen mot Klevfos cellulose- og papirfabrikk som går ut fra stasjonen, nedover og mot venstre. I dag er det ingen trafikk lenger på sidesporet, og det er delvis blitt fjernet.   
 Foto: Widerøes Flyveselskap A/S
I 1972 ble stasjonen fjernstyrt og gjort ubetjent, og den ble til slutt nedlagt i 1984. I sommersesongen kjøres det karéttog trukket av den eneste kjørbare maskinen av to gjenværende av typen NSB type 2 fra Hamar og Norsk Jernbanemuseum til Elverum med stopp i Ådalsbruk, noe som også blir supplert med veteranbiltreff. Dette damplokomotivet med navnet *«Caroline»* var for øvrig stasjonert ved Ådalsbruk fra 1920 til 1954, hvor det trafikkerte sidelinjen til Klevfos med tømmervogner.

Referanser
----------

1. ↑  Løten kommune.no – Kulturminner Arkivert 12. juli 2017 hos Wayback Machine. (Av Marte Spangen, publisert 6. august 2004, oppdatert 5. juli 2007, lest 23. mars 2008)
2. ↑  Skogmus.no – Klevfos Cellulose & Papirfabrik A/S (Lest 23. mars 2008)
3. ↑   Stenersen, s. 6
4. ↑  Jernbaneverket.no – Nasjonal verneplan for kulturminner i jernbanen (Lest 11. juni 2013)
5. ↑  Tognett.no – Kort om karéttoget Arkivert 22. juni 2007 hos Wayback Machine. (Lest 23. mars 2008)

Litteratur
----------

* Bjerke, Thor og Holom, Finn (2004). *Banedata 2004*. Hamar / Oslo: Norsk Jernbaneklubb / Norsk Jernbanemuseum. s. 100–101. ISBN 82-90286-28-7. CS1-vedlikehold: Flere navn: forfatterliste (link)
* Bjerke, Thor og Stenersen, Roar (2002). *Rørosbaneboka*. s. 210–211. ISBN 82-90286-24-4. CS1-vedlikehold: Flere navn: forfatterliste (link)
* Stenersen, Roar (1998). *En guide til Deres reise med Karettoget*. Hamar: Norsk Jernbanemuseum.
* Dahl, Aasmund, red. (1988). *Bygningsregistrering: Rørosbanen, Hamar distrikt*. NSB Arkitektkontoret. s. 51–66.

Eksterne lenker
---------------

* (no) Ådalsbruk stasjon i Norsk Jernbaneklubbs stasjonsdatabase
* (no) Norsk Jernbaneklubbs stasjonsdatabase: Rørosbanen (Hmr.)
* Network Stament 2017: Stasjonsoversikt, s. 21
* Youtube.com – Videosnutt fra Ådalsbruk stasjon med karéttoget


| **Forrige stasjon** |   |  |   | **Neste stasjon**
 |
| --- | --- | --- | --- | --- |
| Løten |  | Rørosbanen |  | Ilsengnedlagt: Hørsand |

Stasjonen i 1910 Foto: Aug. Ebert/Domkirkeoddens fotoarkiv 

|  |  |
| --- | --- |
| Oppslagsverk/autoritetsdata | Sentralt stedsnavnregister
 |